**Резолюция №11**

**За развитие и целесъобразно функциониране на транспорта в България**

* Като отчита, че транспортният сектор е сред човешките дейности, които генерират най-много въглеродни емисии, поради което ЕС предвижда и този сектор да плаща квоти, подобно на тези в енергетиката и химическата индустрия;
* Като се позовава на препоръките, залегнали в Социалния фонд за климата на ЕС за разширяване на достъпа до публичен транспорт;
* Като напомня, че общественият превоз има многобройни положителни икономически, социални и екологични преимущества;
* Като отбелязва, че мобилността на хора, стоки и услуги е в пряка зависимост от достъпността и поносимостта на цената на транспорта;
* Като напомня, че знанията и уменията на транспортните работници им позволяват много бързо да се пренасочат към държави от ЕС със значително по-високо заплащане и уважение към техния труд,

КТ „Подкрепа“ настоява за политика, която да отчита ключовото значение на транспорта (и в частност публичния такъв) за постигането на социалните, икономическите и екологичните цели, към които се стреми България.

Транспортът е неразделна съставна част от всеки производствен процес и всеки трус в тази сфера мигновено се отразява на цялата икономика. Без транспорт е невъзможно свързването на сферата на производството със сферата на потреблението. От наличието на адекватно функциониращ транспорт зависи осъществяването на икономическите връзки между отделните стопански отрасли и различните райони на страната.

Социалната функция на транспорта допринася за свободното и бързо придвижване на хора и товари, което дава възможност за повишаване благосъстоянието на българското семейство и бизнеса в нашата държава.

От политическа гледна точка транспортът гарантира създаването на необходими условия за управлението на страната и развитието на обществено-икономическия живот в България.

Във връзка с изброеното дотук КТ „Подкрепа” ще настоява за изготвяне на дългосрочна визия за развитие и функциониране на транспорта, както следва:

1. Осигуряване на безплатен достъп до обществен транспорт, чрез залагане на достатъчно средства за целта в държавния бюджет.
2. Изплащане на компенсации за обществени услуги за пътнически превоз с железопътен и автомобилен транспорт в пълен размер, съгласно Регламент 1370/2007 на Европейския парламент.
3. Спешни мерки за гарантиране на финансовата стабилност и високото качество на публичния превоз, които да осигурят конкурентни предимства на обществения транспорт както по отношение на клиентите, така и на заетите в дружествата.
4. Изработване и приемане на национална транспортна схема за регулиране на транспортния пазар между превозвачите, с акцент върху превоза на пътници.
5. Редуциране размерите на инфраструктурните такси за железопътния транспорт, с цел изпълнение на поставените екологични цели от ЕС.
6. Ограничаване на автомобилния трафик, посредством качването на товарите, превозвани в ремаркета и контейнери на железопътни вагони.
7. Осигуряване на средства за разширение и модернизиране на транспортни обекти с национално значение.
8. Гарантиране на минимален осигурителен праг за работещите в отрасъл „Транспорт” минимум в размер, равен на две МРЗ за страната.
9. Законодателни инициативи, гарантиращи сдружаване и повишаваща се синдикализация на работещите в сферата на транспорта.
10. Гарантиран достъп до преговори по сключване на КТД в дружествата в транспорта, независимо от формата им на управление.